**Τίτλος της Εργασίας**

Όνομα Επώνυμο

Τμήμα Ψυχολογίας, Εθνικό και Καποδιστριακό Πανεπιστήμιο Αθηνών

ΨΧ56: Διαπολιτισμική Ψυχολογία

Καθηγητής Βασίλης Παυλόπουλος

11 Μαρτίου 2024

**Σημείωμα Συγγραφέα**

Ο/Η συγγραφέας βεβαιώνει ότι το περιεχόμενο του παρόντος έργου είναι αποτέλεσμα προσωπικής εργασίας και ότι έχει γίνει η κατάλληλη αναφορά στην εργασία τρίτων, όπου κάτι τέτοιο ήταν απαραίτητο, σύμφωνα με τους κανόνες της ακαδημαϊκής δεοντολογίας.

Στοιχεία ταυτοποίησης και επικοινωνίας: Όνομα Επώνυμο, Α.Μ.: 15672????????, Email: username@address.com

**Περίληψη**

Εδώ παραθέτουμε την περίληψη της εργασίας (περίπου 200 λέξεις), σε μορφή μίας ενιαίας παραγράφου χωρίς εσοχή, καθώς και από δύο έως πέντε λέξεις-κλειδιά.

*Λέξεις-κλειδιά:* όρος1, όρος2, όρος3

**Περιεχόμενα**

Περίληψη …..………………………………………………………………………................2

Πρόλογος …..………………………………………………………………………................4

Εισαγωγή ………………………………………………………...…………………................5

Βασικές προδιαγραφές …………..……………………………………………………5

Μορφοποίηση ……………………………………………………………………....................6

Τυπογραφικές ρυθμίσεις ………..……………………………………………………6

Σημεία στίξης και ειδικά σύμβολα ….………………………………………………7

Διάρθρωση της εργασίας ………………………………………………………....................7

Τίτλος ………………………….…….………………………………………………7

Κεφάλαια και υποκεφάλαια ………….………………………………………………8

Επικεφαλίδες ………………………….………………………………………………8

Η εκφορά του επιστημονικού λόγου………….……………………………………………10

Η παράθεση της βιβλιογραφίας ……………………………………………………..............11

Βιβλιογραφικές αναφορές στο κείμενο ……………………………………………11

Βιβλιογραφικός κατάλογος …………….……………………………………………12

Προφορική παρουσίαση ……………………………………………………..............13

Σημαντικές ημερομηνίες και υποβολή εργασίας …………………………………..............14

Βιβλιογραφία ……………………………………………………………………………….15

Πρόλογος

Ο Πρόλογος είναι η κατεξοχήν «προσωποποιημένη» ενότητα μιας επιστημονικής εργασίας. Εδώ, για παράδειγμα, μπορούν να αναφερθούν τα κίνητρα ή τα κριτήρια επιλογής του συγκεκριμένου θέματος προς διερεύνηση. Επίσης, η/ο συγγραφέας έχει την ευκαιρία να ευχαριστήσει όσους συνέβαλαν στην υλοποίηση της εργασίας. Σε περίπτωση συνεργατικής εργασίας, εδώ καταγράφεται η διακριτή συμβολή καθενός από τα συμβαλλόμενα μέρη στο δοκίμιο.

Τίτλος της Εργασίας

Παρακάτω παρουσιάζονται οι βασικές προδιαγραφές για την εκπόνηση εργασίας στο μάθημα ΨΧ56: Διαπολιτισμική Ψυχολογία, με διδάσκοντα τον Καθηγητή Βασίλη Παυλόπουλο, ενσωματώνοντας τις ρυθμίσεις μορφοποίησης του κειμένου με βάση το πρότυπο APA (American Psychological Association, 2020).

Εκτός από ενημερωτικό και κανονιστικό, αυτό το αρχείο έχει επίσης χρηστικό χαρακτήρα. Μπορείτε να το αξιοποιήσετε για να γράψετε απευθείας εδώ την εργασία σας για το μάθημα διατηρώντας αυτούσιες τις βασικές ρυθμίσεις μορφοποίησης και, βεβαίως, αλλάζοντας το κείμενο.

**Βασικές Προδιαγραφές**

Η εκπόνηση εργασίας στο μάθημα είναι προαιρετική και προσθέτει μία μονάδα στο βαθμό της γραπτής εξέτασης. Μπορεί να συνδυαστεί ή όχι με προφορική παρουσίαση, επίσης σε προαιρετική βάση (βλ. Προφορική Παρουσίαση).

Η εργασία μπορεί να είναι ατομική ή συνεργατική (μέχρι δύο άτομα). Στην περίπτωση συνεργατικής εργασίας, αποδίδεται ο ίδιος τελικός βαθμός και στα δύο συμβαλλόμενα μέρη. Επιπλέον, πρέπει να αναφέρεται σαφώς στον πρόλογο η ατομική συμβολή κάθε φοιτήτριας/φοιτητή.

Το θέμα της εργασίας επιλέγεται μεταξύ των προτεινόμενων θεματικών αξόνων και εξειδικεύεται σε συνεργασία με τον διδάσκοντα πριν από τη δήλωση της εργασίας.

Η βιβλιογραφία πρέπει να περιλαμβάνει τουλάχιστον τρεις πρωτότυπες πηγές (άρθρα σε επιστημονικά περιοδικά ή κεφάλαια σε αυτοτελείς τόμους ή αυτοτελείς τόμους). Στον αριθμό αυτό δεν συνυπολογίζονται τα διδακτικά συγγράμματα (αν και αυτά παρατίθενται κανονικά εφόσον χρησιμοποιηθούν). Για αναζήτηση βιβλιογραφίας προτείνονται καταρχήν οι σύνδεσμοι που παρατίθενται στην ιστοσελίδα του μαθήματος στο e-class (<http://eclass.uoa.gr/courses/PPP100>).

Η έκταση του γραπτού δοκιμίου πρέπει να είναι γύρω στις 2.500 λέξεις (± 500), δηλ. περίπου 12 σελίδες (± 2). Στα ενδεικτικά αυτά μεγέθη δεν προσμετρούνται το εξώφυλλο, ο πίνακας περιεχομένων, η περίληψη, η βιβλιογραφία και τυχόν πίνακες ή σχήματα.

**Μορφοποίηση**

**Τυπογραφικές Ρυθμίσεις**

***Σελίδα***

Το κείμενο συντάσσεται σε λευκό χαρτί μεγέθους Α4. Τα περιθώρια της σελίδας (άνω, κάτω, δεξιά, αριστερά) πρέπει να είναι 2,54 εκατοστά. Σε περίπτωση εκτύπωσης της εργασίας, προτείνεται ο καθορισμός επιπλέον περιθωρίου βιβλιοδεσίας στα 0,63 εκ. Όλες οι σελίδες είναι αριθμημένες στο άνω δεξί μέρος της σελίδας. Η αρίθμηση είναι συνεχής και ξεκινάει από το εξώφυλλο.

***Παράγραφος***

Χρησιμοποιείται διπλό διάστιχο σε όλη την έκταση του κειμένου (εξαιρούνται οι υποσημειώσεις, οι πίνακες και τα σχήματα, όπου διάστιχο 1,15 ή 1,5 γραμμής είναι επίσης αποδεκτό). Η πρώτη αράδα κάθε παραγράφου πρέπει να ξεκινάει με εσοχή 1,27 εκ. (προτείνεται η χρήση του πλήκτρου Tab). Αυτός ο κανόνας δεν ισχύει στην Περίληψη (όπου όλες οι αράδες της παραγράφου ξεκινούν από το ίδιο σημείο), στις επικεφαλίδες, στους τίτλους των πινάκων και των σχημάτων, στις σημειώσεις και όταν παρατίθεται αυτούσιο μακροσκελές απόσπασμα (άνω των 40 λέξεων) από δάνεια πηγή. Η στοίχιση του κειμένου των παραγράφων είναι αριστερά (δεν χρησιμοποιείται πλήρης στοίχιση).

***Γραμματοσειρά***

Προτείνεται η γραμματοσειρά Times New Roman, μεγέθους 12 στιγμών. Άλλες αποδεκτές γραμματοσειρές είναι οι Arial 11 στιγμών, η Calibri 11 στιγμών, η Lucida Sans Unicode 10 στιγμών και η Georgia 11 στιγμών. Στις υποσημειώσεις χρησιμοποιείται γραμματοσειρά μεγέθους 10 στιγμών. Δεν χρησιμοποιούνται πουθενά υπογραμμισμένοι χαρακτήρες (underline). Έντονοι χαρακτήρες (bold) εμφανίζονται μόνο στους τίτλους (βλ. παρακάτω). Πλάγιοι χαρακτήρες (italics) εμφανίζονται στις εξής περιπτώσεις: (α) Στους τίτλους τρίτου και πέμπτου επιπέδου (βλ. παρακάτω), (β) σε κύριους όρους εντός του κειμένου, όπου επιδιώκουμε να δώσουμε έμφαση, (γ) στα λατινικά σύμβολα στατιστικών όρων (π.χ. *F*, *t*, *r*, *p*, κλπ.), και (δ) σε συγκεκριμένα μέρη του βιβλιογραφικού καταλόγου, όπως οι τίτλοι των βιβλίων και των περιοδικών (βλ. αναλυτικά παρακάτω).

**Σημεία Στίξης και Ειδικά Σύμβολα**

Οι λέξεις στους τίτλους και στο κυρίως κείμενο διαχωρίζονται με ένα κενό διάστημα. Δεν χρησιμοποιούμε δύο ή περισσότερα συνεχόμενα κενά διαστήματα σε καμία περίπτωση.

Μετά από τα σημεία στίξεως ακολουθεί κενό διάστημα. Πριν από τα σημεία στίξης δεν χρησιμοποιείται κενό διάστημα. Οι παρενθέσεις ( ) και τα εισαγωγικά «» συνδέονται απευθείας με τη λέξη που προσδιορίζουν (χωρίς κενό διάστημα ανάμεσα). Δεν πρέπει να γίνεται συλλαβισμός των λέξεων (δηλ. να χωρίζονται) στο τέλος μιας αράδας.

Εφαρμόζουμε τους κανόνες του συντακτικού για τη χρήση των σημείων στίξης, ώστε να αναδείξουμε το νόημα του κειμένου. Ποτέ δεν χωρίζουμε με κόμμα τους βασικούς όρους μίας πρότασης (υποκείμενο, ρήμα, αντικείμενο). Γενικά, προτιμάμε τις σύντομες περιόδους αντί για πολύπλοκες διατυπώσεις με πολλαπλή χρήση κόμματος, παύλας ή παρένθεσης. Αποφεύγουμε την ακατάλληλη συναισθηματική έμφαση που δηλώνει η χρήση θαυμαστικού.

Οι συντομογραφίες θα πρέπει να αποφεύγονται, εκτός αν αναφέρονται σε πολύ μεγάλους και συγχρόνως γνωστούς όρους (π.χ., MMPI, WISC). Μια συντομογραφία αναγράφεται ολογράφως την πρώτη φορά που εμφανίζεται στο κείμενο.

**Διάρθρωση της Εργασίας**

Τίτλος

Ο τίτλος της εργασίας συνιστάται να αποτελείται από 10 ως 12 λέξεις και θα πρέπει να συνοψίζει την κεντρική ιδέα της εργασίας με απλό, ξεκάθαρο και πλήρη τρόπο. Ο τίτλος δεν πρέπει να είναι γενικός ή αόριστος, αλλά ούτε να περιλαμβάνει λέξεις που δεν προσθέτουν στην κατανόηση του θέματος της εργασίας, παρά μόνο αυξάνουν το μέγεθός του. Ο σκοπός του τίτλου είναι ενημερωτικός και θα πρέπει να παραλείπονται οι ιδιωματισμοί ή οι πολύ τεχνικοί όροι.

Κεφάλαια και Υποκεφάλαια

Είναι σκόπιμο ένα επιστημονικό δοκίμιο να διακρίνεται σε κεφάλαια ή/και υποκεφάλαια, τα οποία καθιστούν πιο ευδιάκριτη τη δομή του. Καθεμιά από τις ενότητες αυτές έχει σχετικά αυτοτελές νόημα, ενώ συγχρόνως συνδέεται νοηματικά με την προηγούμενη και την επόμενη ενότητα, ώστε να διατηρείται η συνέχεια του κειμένου.

Μία βιβλιογραφική εργασία δεν έχει συγκεκριμένη προτεινόμενη διάρθρωση. Ο/Η συγγραφέας αποφασίζει πώς θα οργανώσει το υλικό που έχει συγκεντρώσει κατά τρόπο που εξυπηρετεί τους σκοπούς του και βοηθά την αναγνώστρια/τον αναγνώστη να παρακολουθήσει τη ροή των νοημάτων. Μια εργασία που αφορά στην παρουσίαση ενός άρθρου, ειδικότερα, μπορεί να ξεκινήσει περιγράφοντας το περιεχόμενο του άρθρου και, σε ξεχωριστό κεφάλαιο, να προχωρήσει σε κριτική ανάλυση και σχόλια του υλικού αυτού.

Από το άλλο μέρος, μια ερευνητική εργασία έχει σαφή δομή: Εισαγωγή (θεωρητική ανασκόπηση και ερευνητικοί στόχοι), μέθοδος (συμμετέχοντες, μέσα και διαδικασία συλλογής δεδομένων), αποτελέσματα και συζήτηση.

Κάθε εργασία ολοκληρώνεται με την παράθεση της βιβλιογραφίας.

**Επικεφαλίδες**

Οι επικεφαλίδες δείχνουν την ιεραρχική διάρθρωση του δοκιμίου. Υπάρχουν πέντε διαδοχικά επίπεδα επικεφαλίδων, αλλά σπάνια αξιοποιούνται όλα σε μία εργασία (συνήθως, τα τρία πρώτα επίπεδα είναι αρκετά). Δεν χρησιμοποιούνται αριθμοί ή άλλα σύμβολα για την αρίθμηση των επικεφαλίδων. Παραδείγματα χρήσης των τριών πρώτων επιπέδων επικεφαλίδων εφαρμόζονται στο παρόντα Οδηγό Συγγραφής.

Όλες οι επικεφαλίδες χρησιμοποιούν έντονη γραμματοσειρά (bold) και οι κύριοι όροι τους αναγράφονται με κεφαλαίο αρχικό γράμμα (δεν ισχύει για τους δευτερεύοντες όρους, όπως τα άρθρα, οι προθέσεις και οι σύνδεσμοι). Από εκεί και πέρα, τα διαφορετικά επίπεδα των επικεφαλίδων προσδιορίζονται ως εξής:

***Επικεφαλίδα Πρώτου Επιπέδου (Επικεφαλίδα Κύριας Ενότητας)***

Οι επικεφαλίδες πρώτου επιπέδου είναι κεντραρισμένες, οι κύριοι όροι ξεκινούν με κεφαλαίο γράμμα, χρησιμοποιούνται έντονοι χαρακτήρες (bold) και δεν ακολουθεί τελεία στο τέλος. Το κείμενο της παραγράφου ξεκινά σε νέα αράδα. Χρησιμοποιούνται για να οριοθετήσουν τις κύριες ενότητες της εργασίας (π.χ. Τίτλος εργασίας, Περίληψη, Περιεχόμενα, Εισαγωγή, Μέθοδος, Αποτελέσματα, Συζήτηση, Βιβλιογραφία). Ας σημειωθεί ότι η Εισαγωγή ξεκινά με τον τίτλο της εργασίας σε μορφοποίηση επικεφαλίδας πρώτου επιπέδου (δεν χρησιμοποιούμε τη λέξη Εισαγωγή ως τίτλο της ενότητας αυτής).

**Παράδειγμα Επικεφαλίδας Πρώτου Επιπέδου**

Το κείμενο της παραγράφου ξεκινάει σε νέα αράδα με εσοχή.

***Επικεφαλίδα Δεύτερου Επιπέδου (Επικεφαλίδα Κεφαλαίου)***

Οι επικεφαλίδες δεύτερου επιπέδου είναι στοιχισμένες στα αριστερά, χωρίς εσοχή, οι κύριες λέξεις ξεκινούν με κεφαλαίο γράμμα, χρησιμοποιούνται έντονοι (bold) χαρακτήρες και δεν ακολουθεί τελεία στο τέλος. Το κείμενο της παραγράφου ξεκινά σε νέα αράδα. Οι επικεφαλίδες δευτέρου επιπέδου χρησιμοποιούνται για τα οριοθετήσουν τα κεφάλαια εντός των κυρίων ενοτήτων.

**Παράδειγμα Επικεφαλίδας Δεύτερου Επιπέδου**

Το κείμενο της παραγράφου ξεκινάει σε νέα αράδα με εσοχή.

***Επικεφαλίδα Τρίτου Επιπέδου (Επικεφαλίδα Υποκεφαλαίου)***

Οι επικεφαλίδες τρίτου επιπέδου είναι στοιχισμένες στα αριστερά, χωρίς εσοχή, οι κύριες λέξεις ξεκινούν με κεφαλαίο γράμμα, χρησιμοποιούνται έντονοι πλάγιοι χαρακτήρες (bold italics) και δεν ακολουθεί τελεία στο τέλος. Το κείμενο της παραγράφου ξεκινά σε νέα αράδα. Οι επικεφαλίδες τρίτου επιπέδου χρησιμοποιούνται εντός των κεφαλαίων που έχουν ήδη δημιουργηθεί με κεφαλίδες δευτέρου επιπέδου.

***Παράδειγμα Επικεφαλίδας Τρίτου Επιπέδου***

Το κείμενο της παραγράφου ξεκινάει σε νέα αράδα με εσοχή.

***Επικεφαλίδα Τέταρτου Επιπέδου (Επικεφαλίδα Παραγράφου)***

Οι επικεφαλίδες τέταρτου επιπέδου είναι στοιχισμένες στα αριστερά, με εσοχή παραγράφου (1,27 εκ.), οι κύριες λέξεις ξεκινούν με κεφαλαίο γράμμα, χρησιμοποιούνται έντονοι χαρακτήρες (bold) και ακολουθεί τελεία στο τέλος. Το κείμενο της παραγράφου συνεχίζεται στην ίδια αράδα.

**Παράδειγμα Επικεφαλίδας Τέταρτου Επιπέδου.** Το κείμενο της παραγράφου συνεχίζει στην ίδια αράδα.

***Επικεφαλίδα Πέμπτου Επιπέδου (Επικεφαλίδα Παραγράφου)***

Οι επικεφαλίδες πέμπτου επιπέδου είναι στοιχισμένες στα αριστερά, με εσοχή παραγράφου (1,27 εκ.), οι κύριες λέξεις ξεκινούν με κεφαλαίο γράμμα, χρησιμοποιούνται πλάγιοι χαρακτήρες (italics) και ακολουθεί τελεία στο τέλος. Το κείμενο της παραγράφου συνεχίζεται στην ίδια αράδα.

***Παράδειγμα Επικεφαλίδας Πέμπτου Επιπέδου*.** Το κείμενο της παραγράφου συνεχίζει στην ίδια αράδα.

**Η Εκφορά του Επιστημονικού Λόγου**

Το γλωσσικό ύφος της εργασίας ακολουθεί τις βασικές αρχές του επιστημονικού λόγου. Αυτό σημαίνει ότι οι προσωπικές θέσεις πρέπει να είναι τεκμηριωμένες και να αποφεύγονται οι αστήρικτες υποκειμενικές κρίσεις. Κάθε φορά που γίνεται επίκληση δάνειου περιεχομένου από τη βιβλιογραφία χρησιμοποιείται ο κατάλληλος τρόπος παραπομπής, ώστε να αποφευχθεί η λογοκλοπή. Οι μέθοδοι περιγράφονται κατά τρόπο ώστε να είναι αναπαράξιμες. Τα επιχειρήματα βασίζονται σε λογικές αλληλουχίες και αποφεύγεται η ακατάλληλη συναισθηματική φόρτιση, η οποία δηλώνει αυθαίρετες αξιολογικές κρίσεις ή μεροληψία. Ιδιαίτερη προσοχή απαιτείται στην αποφυγή περιεχομένου που μπορεί να χαρακτηριστεί στερεοτυπικό (π.χ. μέσω της υιοθέτησης αφοριστικών γενικεύσεων), ρατσιστικό (π.χ. μέσω της ακατάλληλης χρήσης ετικετών) ή σεξιστικό (π.χ. μέσω της συστηματικής χρήσης του αρσενικού τύπου για όλα τα γένη). Γενικά, προτιμάται η αποτελεσματική επικοινωνία έναντι του εντυπωσιασμού και ο λιτός λόγος, με εννοιολογικά σαφείς και συντακτικά απλές προτάσεις, έναντι των πολύπλοκων και μακροσκελών διατυπώσεων. Επιπλέον, ενθαρρύνεται η κριτική ανάλυση και η σύνθεση της βιβλιογραφίας έναντι της παρατακτικής παράθεσης πηγών και νοημάτων.

Όσον αφορά τη σύνταξη, οι νεότερες εκδόσεις του εγχειριδίου δημοσιεύσεων του APA ενθαρρύνουν τη χρήση ενεργητικής φωνής, έναντι της παθητικής. Προκειμένου να αποφευχθεί η υπερβολική αναφορά στο πρώτο ενικό πρόσωπο, προτείνεται να χρησιμοποιείται εναλλακτικά το τρίτο ενικό (π.χ. «οι συμμετέχοντες/ουσες μπορούσαν να επικοινωνήσουν με την ερευνήτρια/τον ερευνητή» αντί «…μπορούσαν να επικοινωνήσουν μαζί μου») ή το πρώτο πληθυντικό πρόσωπο (π.χ. «Χορηγήσαμε το ερωτηματολόγιο…» αντί «Χορήγησα το ερωτηματολόγιο»). Είναι σημαντικό να χρησιμοποιούνται κατάλληλα και με συνέπεια οι γραμματικοί χρόνοι. Ο αόριστος αναφέρεται σε ενέργειες ή ευρήματα που εντοπίζονται στο παρελθόν. Το ίδιο ισχύει για τον παρακείμενο, αλλά σε αυτή την περίπτωση δεν ενδιαφέρει πότε ακριβώς έγινε κάτι. Ο ενεστώτας δηλώνει, εκτός από το παρόν, γενικές τάσεις ή διαπιστώσεις που αναμένεται να ισχύουν διαχρονικά.

**Η Παράθεση της Βιβλιογραφίας**

**Βιβλιογραφικές Αναφορές στο Κείμενο**

Η παραπομπή στις πηγές που έχουν χρησιμοποιηθεί για τη σύνταξη ενός επιστημονικού δοκιμίου είναι ιδιαίτερα σημαντική. Λανθασμένος τρόπος παραπομπής οδηγεί στην απόρριψη της εργασίας, ενώ απουσία παραπομπής επισύρει τη σοβαρότατη κατηγορία της λογοκλοπής. Είτε παραφράζουμε είτε παραθέτουμε αυτολεξεί την άποψη ή την εργασία κάποιου συγγραφέα, έχουμε υποχρέωση να αναφέρουμε την πηγή μας, δηλαδή τον συγγραφέα/τους συγγραφείς και το έτος δημοσίευσης. Ειδικότερα, όταν χρησιμοποιούμε αυτολεξεί ένα τμήμα μιας δημοσίευσης, παραθέτουμε επιπλέον την ακριβή σελίδα από όπου δανειστήκαμε το κείμενο.

Βιβλιογραφικός Κατάλογος

Ο κατάλογος της βιβλιογραφίας ξεκινάει σε νέα σελίδα. Όλες οι δημοσιεύσεις που παρατίθενται στο τμήμα αυτό τοποθετούνται σε απόλυτη αλφαβητική σειρά, ανάλογα με το επίθετο του πρώτου συγγραφέα (δεν διαχωρίζονται οι ελληνικές από τις ξένες βιβλιογραφικές αναφορές). Το διάστιχο είναι διπλό και υπάρχει εσοχή 1,27 εκ. σε όλες τις αράδες κάθε βιβλιογραφικής αναφοράς εκτός από την πρώτη αράδα.

Αναλυτικές οδηγίες και παραδείγματα για την παράθεση των βιβλιογραφικών πηγών στο κείμενο και τη δημιουργία του βιβλιογραφικού καταλόγου παρουσιάζονται στον Οδηγό Συγγραφής Πτυχιακής Εργασίας και στο μάθημα Συγγραφή Επιστημονικής Εργασίας (ΨΧ126). Παρακάτω παρατίθενται ενδεικτικά παραδείγματα από συχνά χρησιμοποιούμενες κατηγορίες βιβλιογραφικών αναφορών. Ακόμα πιο σπάνιες περιπτώσεις περιλαμβάνονται με εξαντλητική λεπτομέρεια στον επίσημο ιστότοπο του APA για τις προδιαγραφές των δημοσιεύσεων (<https://apastyle.apa.org/style-grammar-guidelines/references>)

Hafer, C. L., Bègue, L., Choma, B. L., & Dempsey, J. L. (2005). Belief in a just world and commitment to long-term deserved outcomes. *Social Justice Research, 18*(3), 429-444. <https://doi.org/10.1007/s11211-005-8569-3>

**άρθρο σε επιστημονικό περιοδικό**

Καπετάνιου, Α. (2001). *Αντιλήψεις των Ελλήνων μαθητών σχετικά με τα δικαιώματά τους στο σπίτι και στο σχολείο* [Αδημοσίευτη διπλωματική εργασία]. Εθνικό και Καποδιστριακό Πανεπιστήμιο Αθηνών.

**αδημοσίευτη διπλωματική εργασία**

Κιντή, Β. (2005). Τα ανθρώπινα δικαιώματα στην εκπαίδευση: Η σχέση τους με την ανθρώπινη φύση. Στο Μ. Δραγώνα (Επιμ.), *Για μια φιλοσοφική παιδεία ανθρώπινων δικαιωμάτων* (σσ. 152-163). Ελληνικά Γράμματα.

**κεφάλαιο σε αυτοτελή τόμο με επιμελητή**

Κωνσταντοπούλου, Β. (2020, 25 Φεβρουαρίου). *Για το ζήτημα της πολιτισμικής μεροληψίας στη σύγχρονη Ψυχολογία*. Social Policy. Ανακτήθηκε από <https://socialpolicy.gr/2020/02/για-τo-ζήτημα-της-πολιτισμικής-μεροληψ.html>

**Διαδικτυακή πηγή**

Παπαστυλιανού, Α. (Επιμ.). (2012). *Διαπολιτισμικές διαδρομές: Παλιννόστηση και ψυχολογική προσαρμογή*. Gutenberg.

**αυτοτελής τόμος με επιμελητή**

Σωτηροπούλου, Ι., Χριστοπούλου, Α., & Παυλόπουλος, Β. (2009, 14-17 Μαΐου). *Η διεργασία αποχωρισμού-εξατομίκευσης των νέων ενηλίκων και η συσχέτισή της   
με την ψυχική υγεία: Μια διαπολιτισμική προσέγγιση* [Προφορική ανακοίνωση]. 12ο Πανελλήνιο Συνέδριο Ψυχολογικής Έρευνας, Βόλος.

**προφορική ανακοίνωση σε συνέδριο**

Tajfel, H., & Turner, J. C. (1979). An integrative theory of intergroup conflict. In W. G. Austin & S. Worchel (Eds.), *The Social Psychology of intergroup relations* (pp. 33-47). Brooks/Cole. <https://doi.org/10.4236/psych.2011.25066>

**κεφάλαιο σε αυτοτελή τόμο με επιμελητή**

Χροσοχόου, Ξ. (2011). *Πολυπολιτισμική πραγματικότητα. Οι κοινωνιοψυχολογικοί προσδιορισμοί της πολιτισμικής πολλαπλότητας*. Πεδίο.

**αυτοτελής τόμος**

Προφορική Παρουσίαση

Προαιρετικά, οι φοιτήτριες και οι φοιτητές μπορούν να παρουσιάσουν προφορικά την εργασία τους εφόσον το επιθυμούν. Η προφορική παρουσίαση προσθέτει μία επιπλέον μονάδα στον βαθμό του γραπτού (ανεξάρτητα από το βαθμολογικό bonus μίας μονάδας της γραπτής εργασίας).

Ο διαθέσιμος χρόνος για κάθε προφορική παρουσίαση είναι 10’-12’ περίπου (ορίζεται επακριβώς με ανακοίνωση του διδάσκοντα). Παρέχεται επίσης η δυνατότητα χρήσης πολυμέσων (π.χ. αρχείο τύπου Powerpoint ή συμβατό), η οποία συνιστάται αν και δεν αποτελεί προαπαιτούμενο. Οδηγίες για τη δημιουργία παρουσιάσεων με υποστήριξη πολυμέσων υπάρχουν στον φάκελο εγγράφων των εργασιών, στην ιστοσελίδα του μαθήματος (Παυλόπουλος, 2021). Οι προφορικές παρουσιάσεις γίνονται σε μία από τις 2-3 τελευταίες συναντήσεις του μαθήματος, σύμφωνα με προγραμματισμό που ανακοινώνει εγκαίρως ο διδάσκων.

Σημαντικές Ημερομηνίες και Υποβολή Εργασίας

Η δήλωση του θέματος της εργασίας στον διδάσκοντα γίνεται μέχρι τη Μεγάλη Τετάρτη. Η δήλωση γίνεται ηλεκτρονικά, με τη συμπλήρωση φόρμας που είναι διαθέσιμη στη διεύθυνση <https://forms.gle/iGK9b9c6n44GDtTt8>

Οι φοιτήτριες και οι φοιτητές πρέπει να υποβάλουν τη γραπτή εργασία τους (και το αρχείο πολυμέσων της προφορικής παρουσίασης, αν υπάρχει) μέχρι τη μέρα εξέτασης του μαθήματος στην εξεταστική περίοδο που διδάχθηκε το μάθημα.

Η γραπτή εργασία παραδίδεται ως επισυναπτόμενο έγγραφο, μορφής .doc ή .docx ή .odt ή pdf, μέσω email στη διεύθυνση [vpavlop@psych.uoa.gr](mailto:vpavlop@psych.uoa.gr). Το αρχείο πολυμέσων, εφόσον υπάρχει, παραδίδεται σε μορφή .ppt ή .pptx ή .odp ή pdf με τον ίδιο τρόπο.

**Βιβλιογραφία**

American Psychological Association. (2020). *Publication manual of the American Psychological Association* (7th ed.). American Psychological Association. <https://doi.org/10.1037/0000165-000>

Παυλόπουλος, Β. (2021). *Προφορικές παρουσιάσεις με υποστήριξη πολυμέσων* [Πανεπιστημιακές σημειώσεις]. η-Τάξη ΕΚΠΑ. <https://eclass.uoa.gr/modules/document/file.php/PSYCH138/Χρηστικοί%20οδηγοί/presentation_tips.pdf>